David O’Leary

David O’Leary (s. 2. toukokuuta 1958 Stoke Newington, Englanti) on irlantilainen jalkapalloilija, joka pelasi keskuspuolustajana.

O’Leary edusti Englannin liigassa Arsenalia vuosina 1975–1993 ja Leedsiä vuosina 1993–1995. Hän voitti Arsenalin joukkueessa liigamestaruuden kausilla 1988–1989 ja 1990–1991. Hän pelasi 25 liigaottelua heti ensimmäisellä liigakaudellaan 1975–1976 ja kuului 1990-luvulle saakka Arsenalin vakiomiehistöön. Kaudella 1977–1978 hän pelasi yhtä vaille kaikki liigaottelut ja kaikki FA Cupin ottelut tappioon päättynyttä loppuottelua myöten. Kaudella 1979–1980 hän pelasi Euroopan cup-voittajien cupissa kaikki Arsenalin ottelut joukkueen edetessä loppuotteluun saakka.  Hän oli voittamassa FA Cupia vuosina 1979 ja 1993, joista jälkimmäisellä kerralla hän pääsi loppuottelussa ja sen uusinnassa kentälle vasta aivan ottelun lopussa.

O’Leary pelasi Irlannin maajoukkueessa 68 ottelua ja teki niissä yhden maalin vuosina 1977–1993. MM-kilpailuissa 1990 neljännesvälieräottelussa Romaniaa vastaan hän pääsi vaihtopelaajana jatkoajalla kentälle ja teki rangaistuspotkukilpailussa viimeisen maalin Irlannin mennessä jatkoon lukemin 5–4.

Lähteet 

Irlantilaiset jalkapalloilijat
Vuonna 1958 syntyneet
Elävät henkilöt